
E i -. 


Școlile și spitalele, capcane ale morții 


Strategia naţională de reducere a riscurilor de dezastre 2024 - 2035 confirmă 
faptul că autorităţile nu au luat nicio măsură în ce privește pericolul prăbușirii în 
caz de cutremur și al incendiilor în unităţile sanitare și de învățământ. Analizele 
arată că 1.600 de școli și 33 de spitale se vor nărui la primul cutremur. Mai mult, 
4.000 de școli riscă să fie mistuite de flăcări, unele fiind adevărate capcane 
pentru elevi. 


Analiza preliminară 
pornind de la baza de date a Sistemului Informatic Integrat al Învățământului din 
România (SIIIR), care aparţine Ministerului Educaţiei, arată că există peste 9.744 de școli 
în România care au fost construite înainte de 1977 și nu au beneficiat de consolidare 
seismică, se arată în Strategia națională de reducere a riscurilor de dezastre 2024 - 
2035. Peste două milioane de elevi (50%) și peste 6.500 de clădiri din sectorul de 
educație (45%) sunt expuse unui nivel de hazard seismic mediu, iar peste 274.000 de 
elevi (7%) și cca. 1.600 de clădiri de educaţie (11%) sunt expuse unui nivel de hazard 
seismic ridicat. 


De asemenea, multe unități de învățământ sunt vulnerabile și la incendii. Estimările arată 
că în România există peste 4.000 de școli care nu respectă codurile naţionale de incendiu 
și aproximativ 25 la sută din școlile din România utilizează sisteme de încălzire 
considerate a fi un pericol de incendiu. În plus, unele școli nu dispun nici de sisteme de 
detectare și avertizare la incendiu, de sisteme de stingere a incendiilor și de căi de 
evacuare, transformând elevii în victime sigure. În ce privește clădirile rezidențiale, peste 
35% din cele 8,5 milioane de unităţi locative din România necesită reparaţii urgente și 
peste 10.000 de blocuri construite înainte de 1980 au nevoi care ţin de structură, 
acoperiș și încălzire. 


Totodată, o mare parte a parcului imobiliar administrativ se apropie sau a depășit deja 
durata de viață obișnuită a clădirilor - aceea de 50 de ani, și foarte puține dintre ele au 
fost consolidate sau înlocuite, prin urmare se estimează că acestea au o vulnerabilitate 
seismică ridicată. 


Unităţile sanitare, fără autorizaţii la incendii 


Conform bazei de date naţionale a Institutului Naţional de Sănătate Publică, aproximativ 
45 la sută din clădirile existente în domeniul asistenței medicale ar putea fi foarte 
vulnerabile la cutremur. 


În România există un număr maxim de 116.549 de paturi de spital disponibile. În funcţie 
de amplasamentul acestor spitale, se poate concluziona că aproximativ 195 de unități 
(60%) și peste 74.000 dintre paturile de spital disponibile (64%) se află în zone cu nivel 
de hazard seismic mediu, iar cca. 33 unități (10%) și peste 10.000 paturi de spital (9%) 
sunt expuse unui nivel de hazard seismic ridicat, se mai precizează în Strategie. Conform 
controalelor de prevenire efectuate de inspectoratele județene pentru situaţii de urgență 
la secțiile de terapie intensivă, din 1.392 de clădiri de unităţi sanitare cu paturi, 302 
funcţionează fără autorizaţie de incendiu, 52 au doar autorizare parțială, iar 728 de clădiri 


nu fac obiectul unei autorizări de incendiu. În ultimii cinci ani au avut loc peste 120 de 
incendii în spitalele publice din România. 


Haos în datele autorităţilor 


Potrivit MAI, la ora actuală nu există o bază de date centralizată și nici un mecanism de 
monitorizare care ar putea să ofere o imagine generală privind fondurile UE și naţionale 
investite de-a lungul timpului. "”Diseminarea sistematică a informațiilor privind 
oportunitățile de finanțare în MRD (Managementul Riscurilor de Dezastre) ar putea ajuta 
la mobilizarea mai multor resurse pentru MRD în anii și deceniile care urmează. 
Solicitarea de finanțare de la UE/finanţare externă pentru investiţii în MRD nu este un 
lucru frecvent la nivelul autorităţilor locale, tocmai de aceea acestea rămân foarte reduse 
și dependente de bugetele locale. Administrația locală, prin consiliile locale, nu accesează, 
de obicei, fonduri UE pentru MRD și nu are fonduri pentru întreținerea activelor”, se mai 
precizează în Strategia MAI. 

